Twee dood ná vliegtuig in Gauteng neerstortBassmeer in Henley on Klip (Foto: vaalmeander.co.za via Google) Twee mense is Maandagaand dood toe ŉ ligte vliegtuig in Henley on Klip in die suide van Gauteng neergestort het. Volgens Sisa Majola, woordvoerder van die Burgerlugvaartowerheid (BLO), het die vliegtuig omstreeks 18:10 in die Bassmeer in Henley on Klip neergestort. “Die Sling 2-vliegtuig het by die Tedderfield-vliegveld in Gauteng opgestyg met een passasier aan boord en sou weer op dieselfde vliegveld te lande kom. Dit was ŉ private vlug,” het Majola aan Maroela Media bevestig. Slegs die passasier en vlieënier was aan boord en al twee het noodlottige beserings opgedoen. Die vliegtuig is aansienlik beskadig tydens die ongeluk. Die BLO het ŉ ondersoeker uitgestuur om Dinsdagoggend op die terrein te wees en die proses van die bewysinsamelingsfase te begin. Dit bestaan uit die insameling van bewyse op die terrein wat sal help om die grootte en omvang van die ondersoek te definieer, asook die verwagte tydraamwerk vir die uitreiking van ŉ finale verslag sodra die ondersoek afgehandel is. “Dit is noodsaaklik om daarop te wys dat ondersoeke van ongelukke in verwikkeldheid kan verskil en soms ŉ bietjie tyd kan neem om te voltooi. “Indien ŉ kritieke veiligheidskwessie tydens die ondersoek geïdentifiseer word, sal die ondersoekspan die relevante partye onmiddellik in kennis stel sodat toepaslike stappe gedoen kan word.” ŉ Voorlopige verslag van die ongeluk sal binne 30 dae vanaf die dag van hierdie ongeluk uitgereik word. “In gevalle waar ŉ ondersoek langer as 12 maande neem om te voltooi, word van die ondersoekspan verwag om ŉ tussentydse verklaring uit te reik om die vordering wat op daardie spesifieke tydstip gemaak is, aan te dui. “Die voltooiing van ŉ ondersoek word gekenmerk deur die vrystelling van ŉ finale ongeluksverslag, wat dikwels veiligheidsaanbevelings bevat wat daarop gemik is om die vlakke van lugvaartveiligheid en die voorkoming van ŉ soortgelyke ongeluk te verbeter.”